Nykyinen kotitalousvähennys ei huomioi riittävästi eläkkeensaajia

Hallitus päätti budjettiriihessään syyskuussa, että päätökset kotitalousvähennyksen mahdollisesta laajentamisesta tehdään kevään 2021 kehysriihen yhteydessä. Kotitalousvähennyksen tason nosto on saanut kannatusta myös eduskunnassa.

Pelkän kotitalousvähennyksen tason nosto ei riitä, vaan asiaa on tarkasteltava paljon laajemmin, etenkin yksinasuvien ikäihmisten kannalta, sillä pienituloiset eläkkeensaajat jäävät nykyjärjestelmän jalkoihin. Ongelmana on se, että vähennys tehdään valtionverosta, jota kaikkein pienituloisimmat eivät maksa. Heitä varten pitää nyt luoda järjestelmä, joka vastaisi perusteiltaan ja määrältään kotitalousvähennystä.

Vähennystä tulee myöntää korotettuna yli 75-vuotiaille. Samalla on luovuttava vähennyksen omavastuusta, joka on 100 euroa. Siten saadaan myönteisiä vaikutuksia ikäihmisten itsenäiseen selviytymiseen ja esimerkiksi mahdollisuuteen asua omassa kodissaan mahdollisimman pitkään.

Kotitalousvähennyksen saa vain työn osuudesta. Vähennys pieneni viime vuodenvaihteessa niin, että enimmäismäärää pudotettiin 2 400 eurosta 2 250 euroon. Vähennys on tänä vuonna 40 prosenttia siihen oikeuttavan työn arvonlisäverollisesta hinnasta viimevuotisen 50 prosentin sijaan. Työntekijän palkkaaminen oikeuttaa tänä vuonna vähentämään 15 prosenttia maksetusta palkasta ja palkan sivukuluista. Viime vuonna osuus oli 20 prosenttia.

Eläkkeensaajien Keskusliiton Varsinais-Suomen piiri ry